
REPUBLIKA HRVATSKA
TRGOVAČKI SUD U ZAGREBU
Zagreb, Amruševa 2/II



3 St-3455/16-20  
      
R E P U B L I K A  H R V A T S K A
 R J E Š E NJ E
 
	Trgovački sud u Zagrebu, po sudcu Mihaelu Kovačiću, u predstečajnom postupku nad dužnikom GEOPLIN d.o.o. Zaprešić, Klake 15, OIB: 18145374690, pokrenutom na prijedlog dužnika, 2. svibnja 2017.

r i j e š i o   j e

	Odbacuje se žalba žalitelja Ivana Šinko iz Zagreba, Josipa Hatzea 17, OIB: 31978765570, podnesena na rješenje ovoga suda posl. broj St-3455/16-15 od 29. ožujka 2017., kao nedopuštena. 

Obrazloženje

	Na rješenje ovoga suda posl. broj St-3455/16-15 od 29. ožujka 2017. žalbu je podnio Ivan Šinko navodeći da u sklopljenu predstečajnu nagodbu nije ušlo njegovo potraživanje, što ga čudi, i da je cjelokupni njegov slučaj objašnjen u prilogu žalbe, koji također dostavlja. Navodi da se žali i traži da sud "ukine predstečajnu nagodbu, proširi je za njegovo potraživanje i nakon proširenja zaključi novu predstečajnu nagodbu."

	Žalba nije dopuštena budući da podnositelj žalbe nema pravni interes za podnošenje iste.

	Iz priloga koji je žalitelj dostavio uz žalbu razvidno je da se radi o podnesku koji su njegovi tadašnji punomoćnici – odvjetnici, uputili povjereniku predstečajne nagodbe, u kojem pojašnjavaju da je žalitelj bio zaposlen kod dužnika te mu isti nije isplatio plaću za određeno razdoblje. U tom podnesku se pozivaju, između ostaloga, i na odredbu članka 66. Stečajnog zakona u kojoj se navodi da predstečajni postupak ne utječe, između ostalog, na tražbine radnika i prijašnjih dužnikovih radnika iz radnoga odnosa u bruto iznosu, otpremnine do iznosa propisanoga zakonom odnosno kolektivnim ugovorom i tražbine po osnovi naknade štete pretrpljene zbog ozljede na radu ili profesionalne bolesti.

	Iako je pozivanje na odredbu članka 66. Stečajnog zakona, koji je objavljen u Narodnim novinama broj 71/15 i stupio na snagu 1. rujna 2015. očito pogrešno, jer se postupak predstečajne nagodbe nad dužnikom provodio prema odredbama prethodno važećeg zakona koji se ima i primijeniti u ovom slučaju sukladno odredbi članka 442. stavak 2. Stečajnog zakona (NN 71/15) - Zakona o financijskom poslovanju i predstečajnoj nagodbi (NN 108/12, 144/12, 81/13 i 113/13), suština relevantne odredbe i prema starom i novom zakonu je istovjetna. Naime, prema odredbi članka 41. stavak 1. toč. 7. Zakona o financijskom poslovanju i predstečajnoj nagodbi, prijedlog za otvaranje postupka predstečajne nagodbe mora sadržavati izjavu (dužnika) da sklapanje predstečajne nagodbe neće utjecati na tražbine radnika.

	Iz navedenog je razvidno da se predstečajna nagodba ne odnosi na tražbine radnika, pa stoga podnositelj žalbe u ovom predmetu nema nikakovog pravnog interesa za podnošenje žalbe jer nije niti stranka u postupku niti se sklopljena nagodba na ikoji način reflektira na njegova prava i obveze koje kao radnik ima prema dužniku kao svom (bivšem) poslodavcu.

	Stoga je odgovarajućom primjenom odredbe članka 358. stavak 1. i 3. Zakona o parničnom postupku (NN 53/91, 91/92, 58/93, 112/99, 88/01, 117/03, 88/05, 02/07, 84/08, 96/08, 123/08, 57/11, 148/11, 25/13 i 89/14 – odluka Ustavnog suda) žalbu žalitelja kao nedopuštenu valjalo odbaciti, sve kako je to navedeno izrekom ovog rješenja.

U Zagrebu, 2. svibnja 2017. 

								                 S U D A C:
						                                 MIHAEL KOVAČIĆ	, v.r.	
Pravna pouka:
Na ovo rješenje dopuštena je žalba koja se podnosi ovome sudu u roku osam dana, u tri primjerka.


							Za točnost otpravka ovlašteni službenik
									Sonja Pilić
DNA:
1. Podnositelju žalbe: Ivan Šinko, Zagreb, Josipa Hateza 17
3. e-Oglasna ploča

NK:
1. Nepravomoćno
2. Rj. za pristojbu podnositelju žalbe: 2.000,00 kn (+ 100,00 opomena)
3. Kal. 15 d.

